**Gazdasági, Műszaki, Jogi, Környezetvédelmi Bizottság**

**ELŐTERJESZTÉS**

Kisbér Város Önkormányzat Képviselő-testülete

**2024. március 14-ei** ülésére

Tárgy: Újszőlő utca

**Tisztelt Képviselő-testület!**

A 2024. januári ülésen döntés született arról (23/2024. (I.18.) KVÖKt. határozat), hogy tudomásul veszik, hogy a Kisbér, Újszőlő utca egy kialakult állapotot tükröz, mely jelen formájában nem alkalmas arra, hogy a vonatkozó jogszabályi előírásoknak megfelelő út kerüljön kialakításra (a szükséges útszélesség hiánya miatt) a területen. A Kisbéri Közös Önkormányzati Hivatal feladatul kapta, hogy egy útügyi szakember segítségével vizsgálja meg az út felújításának lehetőségeit.

Megkeresésre került a Partner Mérnöki Iroda Kft., akiknek a tervezői tájékoztatását mellékletként olvashatják. Leírják, hogy „*ez a kialakult szélesség nem felel meg semmilyen jogszabályi előírásnak, szakági szabványnak!”* A közúti közlekedésről szóló 1988. évi I. törvény 29. § (7) pontja szerint a szilárd burkolat készítése építési engedély köteles. Annak érdekében, hogy az út kiépíthető legyen, a terület rendezésével kell kezdeni. A további lépéseket is tartalmazza a tájékoztató. A műszaki észrevételeknél felhívják a figyelmet a csapadékvíz elvezetés problémájára - hullámzó a terület, nincs befogadó. Megoldásnak zárt rendszer kiépítését javasolják és befogadónak a Concót, melyhez magántelkeken levezetések kellenek. Szikkasztó árok is megoldás lehet, de annak nagyobb a közterület igénye. Alternatív lehetőségként megjelölnek egy 3 m széles utat 1-1 m széles teherviselő padkával, meghatározott helyeken kitérőkkel, hogy el tudják egymás kerülni a járművek.

A személyes egyeztetéskor elhangzott, hogy a gréderezés, a mart aszfalt terítése is engedélyköteles.

A 29. § (8) pontja kimondja, „*aki hatósági engedély nélkül épít utat, vagy az engedélyben foglaltaktól eltér, azt a közlekedési hatóság az eredeti állapot helyreállítására vagy – amennyiben az út a külön jogszabályban foglalt feltételeknek megfelel vagy megfelelővé alakítható át – a fennmaradáshoz szükséges intézkedések megtételére kötelezi.”*

Egy engedélyezési eljárás során, ha nem az építtető tulajdonában lévő területen valósul meg a beruházás, az érintett ingatlantulajdonosok hozzájárulása szükséges.

Kisbér Város Roma Nemzetiségi Önkormányzata Elnöke által mart aszfaltozásra bekért ajánlat mellékletként található. Fentiek alapján a mart aszfaltozás engedélyhez kötött tevékenység.

Annak érdekében, hogy lássunk egy árat, megpróbáltunk számolni a megadott négyzetméter árral, viszont a területnagyság kérdéses. Elnök asszony ajánlatkérőjében 3.000 m2-t ír egyik helyen, majd másik helyen kb. 1,5 km x 3 m széles útra kér ajánlatott (ez kb. 4.500 m2), míg a Partner Mérnöki Iroda kb. 600 m hosszúnak, 3-4 m szélesnek írja az utat. 2017-ben kértünk már ajánlatot az út aszfaltozására. Az abban szereplő műszaki paraméterekkel (1.108 m x 4 m) számoltunk, bruttó 28.143.200,- Ft. jön ki.

A Partner Mérnöki Iroda Kft. tervezői tájékoztatását kérjük tudomásul venni, és az ajánlatot nem elfogadni.

Kisbér, 2024. március 13.

Spiegelhalter Ákos s.k. Pápai Mónika s.k.

elnök-helyettes referens

**Határozati javaslat:**

Kisbér Város Önkormányzat Képviselő-testülete

a Kisbér, Újszőlő utca kapcsán a Partner Mérnöki Iroda Kft. által készített tervezői tájékoztatóban szereplőket tudomásul veszi, a mart aszfaltozásra érkezett ajánlatot a vonatkozó jogszabályi előírások miatt nem áll módjában elfogadni.

**Határidő:** azonnal

**Felelős:** Sinkovicz Zoltán polgármester